Kombe la Dunia la FIFA 2014

**Kombe la Dunia la FIFA  2014** ilikuwa ni mashindano ya 20 ya Kombe la Dunia la FIFA, michuano inayofanyika kila baada ya miaka minne kwa timu za taifa za wanaume. Mashindano hayo yalifanyika nchini Brazili kuanzia 12 Juni hadi 13 Julai 2014, baada ya nchi hiyo kupewa haki ya kuwa mwenyeji wa mashindano mnamo 2007. Hii ilikuwa mara ya pili kwa Brazili kuandaa mashindano hayo, mara ya kwanza ikiwa 1950, na mara ya tano kufanyika katika bara la Amerika Kusini.

Timu 31 za taifa zilifuzu kupitia hatua za mchujo kujiunga na nchi mwenyeji katika mashindano (ikiwa Bosnia na Herzegovina ndiyo timu pekee iliyoshiriki kwa mara ya kwanza). Jumla ya mechi 64 zilichezwa katika viwanja 12 vilivyoko kwenye miji 12 tofauti nchini Brazili. Kwa mara ya kwanza katika historia ya fainali za Kombe la Dunia, waamuzi walitumia teknolojia ya mstari wa goli (*goal-line technology*) pamoja na sprei maalum ya kufutika (vanishing spray) inayotumika kuweka alama kwa mipira ya adhabu ndogo (*free kicks*). 

Tamasha la mashabiki wa FIFA (*FIFA Fan Fests*) katika kila mji mwenyeji lilivutia jumla ya watu milioni 5, na nchi hiyo ilipokea wageni milioni 1 kutoka nchi 202. Hispania, waliokuwa mabingwa watetezi, walitolewa katika hatua ya makundi. Nchi mwenyeji Brazili, ambayo ilikuwa imeshinda Kombe la Shirikisho la FIFA mnamo 2013, ilifungwa na Ujerumani mabao 7–1 katika nusu fainali na hatimaye kumaliza katika nafasi ya nne. 

Katika mchezo wa fainali, Ujerumani iliifunga Argentina bao 1–0 baada ya dakika za nyongeza, kufuatia goli la shuti lililofungwa na Mario Götze katika dakika ya 113 ya mchezo, na hivyo kushinda kombe hilo na kujihakikishia taji la dunia kwa mara ya nne.  Hii ilikuwa ni mara ya kwanza kwa Ujerumani kushinda tangu kuungana kwake mnamo 1990, mwaka ambao (ikiwa kama Ujerumani Magharibi) pia ilishinda dhidi ya  Argentina kwa matokeo yale yale ya 1–0 ndani ya dakika 90 katika fainali ya Kombe la Dunia la FIFA 1990. Ushindi huo ulikuwa ni wa kwanza kwa Ujerumani katika mashindano makubwa tangu mashindano ya UEFA ya Mataifa ya Ulaya mnamo 1996. Hivyo Ujerumani ikawa timu ya kwanza ya Ulaya kushinda Kombe la Dunia lililofanyika katika Bara la Amerika. Matokeo hayo pia yalionyesha kuwa hii ilikuwa mara ya tatu mfululizo kwa timu kutoka Ulaya kushinda taji la dunia, baada ya Italia mnamo 2006 na Hispania mwaka 2010, rekodi ya kipekee iliyodumishwa na Ufaransa miaka minne baadae.

## Timu zilizoshiriki
Baada ya mechi za kufuzu zilizochezwa kati ya Juni 2011 na Novemba 2013, timu 32 zilifuzu kushiriki katika fainali za Kombe la Dunia 2014. Kati ya timu hizo, ishirini na nne zilikuwa zimerudi kushiriki baada ya kuwa sehemu ya Kombe la Dunia la FIFA 2010. Bosnia na Herzegovina ndiyo timu pekee iliyokuwa ikishiriki kwa mara ya kwanza katika historia ya mashindano ya Kombe la Dunia.

Kolombia ilifuzu baada ya kukosa mashindano hayo kwa miaka 16, huku Ubelgiji na Urusi zikirudi baada ya kukosekana kwa miaka 12. Paraguay haikufanikiwa kufuzu kwa mara ya kwanza tangu mwaka 1994. Aidha, hili lilikuwa Kombe la Dunia la kwanza katika kipindi cha miaka 32 bila kuwa na mwakilishi yeyote kutoka nchi za Kaskazini mwa Ulaya (Nordic countries). Iran, Costa Rica, Ecuador, na Croatia zilirudi kushiriki baada ya kukosa nafasi mwaka 2010. Timu iliyokuwa na nafasi ya juu zaidi katika viwango vya FIFA lakini haikufuzu ilikuwa Ukraini (iliyokuwa nafasi ya 16), ilhali timu iliyokuwa na nafasi ya chini zaidi iliyo fanikiwa kufuzu ilikuwa Australia (iliyokuwa nafasi ya 62).

Yuichi Nishimura kutoka shirikisho la mpira wa miguu nchini Japani alikuwa mwamuzi wa mechi ya ufunguzi, na Nicola Rizzoli kutoka shirikisho la mpira wa miguu nchini Italia alikuwa mwamuzi wa mechi ya fainali.

## Makundi 
Timu 32 zilizoshiriki ziligawanywa katika makundi manane.

## Viwanja 
Viwanja 12 (saba vipya na vitano vilivyokarabatiwa) katika miji 12 vilichaguliwa kwa ajili ya mashindano hayo. Viwanja hivyo vilihusisha maeneo yote ya miji mikubwa nchini Brazili kwa uwiano bora zaidi wa uenyeji ikilinganishwa na mashindano ya Kombe la Dunia la FIFA 1950 yaliyofanyika nchini humo.

## Marejeo
Jamii: Wiki Loves Sports 2025
Jamii:Mpira wa Miguu
Jamii:FIFA
Jamii:Kombe la Dunia la FIFA